  Майя Бывальцева «Ижсталь» Братина Кубоклэн финалэзлы дасяськыны кутскоз кӧснуналэ, 9-тӥ оштолэзе. ТХК команадез вормыса, «андан ӵыжатӥсьёс» шутэтскон нунал басьтӥзы. Иворъёсъя «Удмуртия» агентстволы со сярысь ивортӥз командалэн пресс-атташеез Сергей Березин. «Команда толон шудӥз, туннэ милям шутэтскон нунал. Дасяськон кутскоз ӵуказе нуналысен», — вераз со. Озьы ик со пусйиз, спортсменъёслэн тренировкаязы куд-ог воштонъёс пыртэмын луыны быгатозы шуыса. «Воштонъёс котьку луыло, лыдэ басьтӥське командалэн кужымез, шудонъёслэн радлыксы. Ми «Нефтяниклэсь» тросгес пумиськонъёс ортчытӥмы, озьыен, ми жадемынэсьгес. Али тыршоно командаез ӧраз пыртыны. Сезон дыръя милям нуналаз одӥг тренировка луэ. Со кема кыстӥське — 10 часысен 14 часозь. Йӧ, тренажёръёс но нимаз уж. Ваньзы пиос тодо, мар карыны. Ляб интыоссы бордын ужаны дыр вань ке, соос туж зол тыршо«, — вераз Березин. Солэн кылъёсызъя, командалэн нюръяськон мылкыдыз умой. «Ижсталь» вормон доры мынэ. «Нефтяник» — туж тунсыко команда. Нырысь ик, ми туж кема соосты вормыны ӧм быгатэ. Но таяз сезонын кык пол бӧрсьысь вормимы. Со югдурез чутрак воштӥз. Мукет ласянь, вожвылъяськисез шонер дунъяны кулэ. Ми тодӥськомы, «Нефтяник» — ӝабыртӥськись, кескич команда», — ивортӥз клублэн пресс-атташеез. Березин озьы ик пусйиз, команда бадӟым тау аре висисьёсызлы. «Со зэмзэ но праздник. Туж трос висисьёс. Пумитаськод урамын «Ижстальлэн» тодметъёсыныз йыре пононъёсын, шарфъёсын адямиосты, мылкыд туж ӝутске. Толон кадь шудонъёс дыръя трибунаын пукыку но мылкыдъёс пӧзё… Ми туж юн дурбасьтонэз шӧдӥськомы», — вераз со. Тодэ вайытом, Братиналэн Кубокез понна вожвылъяськонлэн полуфиналэз улсын куатетӥ шудонын 7-тӥ оштолэзе «Ижсталь»  Тверьысь хоккей клубез вормиз но финалэ потӥз. Отын со Альметьевскысь Нефтяникен пумиськоз. Со полуфиналын Карагандаысь Сарыаркаез азьпалтӥз. Финалын одӥгез команда ньыль пол вормытозь шудонъёс мыно. Нырысетӥез пумиськон 13-тӥ оштолэзе ортчоз ни. Тегъёс: Спорт Ижкар Ижсталь Хоккей Удмуртия  